b'\n_START_ARTICLE_\nEstijos\xe2\x80\x93Lietuvos santykiai\n_START_PARAGRAPH_\nOficial\xc5\xabs tarptautiniai Estijos\xe2\x80\x93Lietuvos santykiai prad\xc4\x97ti 1921\xc2\xa0m. kovo 2 d., Estijai ir Lietuvai de jure pripa\xc5\xbeinus viena kitos nepriklausomyb\xc4\x99 (abi valstyb\xc4\x97s paskelb\xc4\x97 nepriklausomyb\xc4\x99 1918 m.), ta\xc4\x8diau pirmieji kontaktai siekia senesnius laikus._NEWLINE_Tarp v\xc4\x97lyvo XVIII a. ir 1918\xc2\xa0m. abi \xc5\xa1alys priklaus\xc4\x97 Rusijos imperijai, nuo 1940 m. buvo inkorporuotos \xc4\xaf SSRS. Dar kart\xc4\x85 Estija Lietuv\xc4\x85 pripa\xc5\xbeino 1991\xc2\xa0m. rugpj\xc5\xab\xc4\x8dio 27 d., Lietuva Estij\xc4\x85 \xe2\x80\x93 1991 met\xc5\xb3 rugpj\xc5\xab\xc4\x8dio 22 dien\xc4\x85. Tais pa\xc4\x8diais metais atnaujinti diplomatiniai santykiai._NEWLINE_Lietuva savo \xc5\xa1alies ambasad\xc4\x85 turi Taline (dabartinis ambasadorius\xc2\xa0\xe2\x80\x93 Giedrius Apuokas), o Vilniuje yra \xc4\xafsik\xc5\xabrusi Estijos ambasada, dabartin\xc4\x97 ambasador\xc4\x97\xc2\xa0\xe2\x80\x93 Jana Vanaveski. Kaune ir \xc5\xa0iauliuose\xc2\xa0veikia Estijos garb\xc4\x97s konsulatai.\n_START_SECTION_\nPirmieji kontaktai ankstyvuoju laikotarpiu ir viduram\xc5\xbeiais\n_START_PARAGRAPH_\nI\xc5\xa1lik\xc4\x99 informacijos apie lietuvi\xc5\xb3 gen\xc4\x8di\xc5\xb3 siaubiamuosius \xc5\xbeygius Estijos teritorijoje XII a. pab.\n_START_SECTION_\nSantykiai nepriklausomyb\xc4\x97s kov\xc5\xb3 metu ir Tarpukariu\n_START_PARAGRAPH_\nNepriklausomyb\xc4\x97s kov\xc5\xb3 metu santykiai tarp est\xc5\xb3 ir lietuvi\xc5\xb3 buvo minimal\xc5\xabs, nes Estijos ir Lietuvos valstybi\xc5\xb3 teritorijos tarpusavyje nesiribojo. Estijai ir Lietuvai \xc4\xafk\xc5\xabrus valstybes ir apgynus savo nepriklausomybes santykiai tarp dviej\xc5\xb3 valstybi\xc5\xb3 buvo geri, bet ne artimi (skirtingai nei santykiai tarp latvi\xc5\xb3 ir est\xc5\xb3); da\xc5\xbeniausias buvo tri\xc5\xa1alis bendradarbiavimas tarp Lietuvos, Latvijos ir Estijos. Nors aptarin\xc4\x97tos kai kuri\xc5\xb3 politik\xc5\xb3 ir Lietuvoje, id\xc4\x97jos apie Baltijos \xc5\xa1ali\xc5\xb3 vienyb\xc4\x99 Latvijoje ir Estijoje buvo populiaresn\xc4\x97s. Jau pirmaisiais metais buvo u\xc5\xbesiminta apie Baltijos Antant\xc4\x97s b\xc5\xabtinyb\xc4\x99._NEWLINE_1934\xc2\xa0m. rugs\xc4\x97jo 12 d. \xc5\xbdenevoje pasira\xc5\xa1yta Baltijos valstybi\xc5\xb3 santarv\xc4\x97s ir bendradarbiavimo sutartis.\n_START_SECTION_\nSantykiai okupacij\xc5\xb3 metais\n_START_PARAGRAPH_\nSoviet\xc5\xb3 S\xc4\x85jungai reokupavus Lietuv\xc4\x85 ir Estij\xc4\x85 ir didelei daliai vietini\xc5\xb3 gyventoj\xc5\xb3 pasitraukus \xc4\xaf Vakarus, vyko gan aktyvus politinis ir kult\xc5\xabrinis bendradarbiavimas tarp lietuvi\xc5\xb3, latvi\xc5\xb3, taip pat est\xc5\xb3 i\xc5\xa1eivi\xc5\xb3. Dar 1946\xc2\xa0m. Hamburge karo pab\xc4\x97g\xc4\x97li\xc5\xb3 buvo \xc4\xafkurtas Pabaltijo universitetas. Universitetas veik\xc4\x97 iki 1949\xc2\xa0m._NEWLINE_1955\xc2\xa0m. Stepono Kairio iniciatyva JAV buvo organizuota Lietuvos, Latvijos ir Estijos socialdemokrat\xc5\xb3 konferencija._NEWLINE_Santykiai tarp okupuot\xc5\xb3 Baltijos \xc5\xa1ali\xc5\xb3 buvo ma\xc5\xbeiau glaud\xc5\xabs, ta\xc4\x8diau 1979\xc2\xa0m. lietuvi\xc5\xb3, latvi\xc5\xb3 ir est\xc5\xb3 disidentams pavyko pasira\xc5\xa1yti memorandum\xc4\x85, smerkiant\xc4\xaf Molotovo-Ribentropo pakt\xc4\x85._NEWLINE_SSRS \xc4\x97mus vadovauti Michailui Gorba\xc4\x8diovui ir \xc4\x97mus demokratizuoti SSRS, tiek Lietuvoje, tiek Estijoje \xc4\xafsik\xc5\xabr\xc4\x97 nepriklausomyb\xc4\x97s siekian\xc4\x8dios organizacijos\xc2\xa0\xe2\x80\x93 S\xc4\x85j\xc5\xabdis ir Estijos liaudies frontas. Jos, kartu su bendramin\xc4\x8diais i\xc5\xa1 Latvijos \xe2\x80\x93 Latvijos liaudies frontu glaud\xc5\xbeiai tarpusavyje bendradarbiavo. Apie 1988 m. Lietuvos, Latvijos ir Estijos \xc5\xbealieji ir S\xc4\x85j\xc5\xabdis sureng\xc4\x97 bendr\xc4\x85 protesto akcij\xc4\x85 \xe2\x80\x9eApkabinkime Baltij\xc4\x85\xe2\x80\x9c, kurioje dalyvavo apie 100 t\xc5\xabkst. \xc5\xbemoni\xc5\xb3._NEWLINE_1988\xc2\xa0m. lapkri\xc4\x8dio 8 d. Lietuvos, Latvijos, Estijos nepriklausomybininkai Rygoje nutar\xc4\x97 prie\xc5\xa1intis SSRS Konstitucijos patais\xc5\xb3 projektui ir rinkti para\xc5\xa1us prie\xc5\xa1. Tai dav\xc4\x97 rezultat\xc5\xb3, nes Lietuvoje pasira\xc5\xa1\xc4\x97 1,8 mln., Latvijoje\xc2\xa0\xe2\x80\x93 1,1 mln., Estijoje\xc2\xa0\xe2\x80\x93 beveik 1 mln. \xc5\xbemoni\xc5\xb3. Para\xc5\xa1ai perduoti SSRS AT priimamojo atstovams._NEWLINE_1989\xc2\xa0m. gegu\xc5\xbe\xc4\x97s 12\xe2\x80\x9314 d. S\xc4\x85j\xc5\xabd\xc5\xbeio ir Latvijos, Estijos liaudies front\xc5\xb3 atstovai susirinko \xc4\xaf Baltijos Asambl\xc4\x97j\xc4\x85 Taline, kur diskutuota d\xc4\x97l ekonominio savaranki\xc5\xa1kumo ir suvereniteto siekio, paskelbtos kelios rezoliucijos, pirm\xc4\x85kart pamin\xc4\x97tas nepriklausomyb\xc4\x97s siekis, jud\xc4\x97jim\xc5\xb3 pirminink\xc5\xb3 pasira\xc5\xa1yta bendradarbiavimo sutartis, \xc4\xafsteigta Baltijos Taryba. B\xc5\xabtent Baltijos Taryba liepos 15 d. pri\xc4\x97m\xc4\x97 nutarim\xc4\x85 nutiesti \xe2\x80\x9egyv\xc4\x85j\xc4\x85 grandin\xc4\x99\xe2\x80\x9c nuo Talino iki Vilniaus ir j\xc4\x85 pavadinti Baltijos keliu. \xc5\xa0is nutarimas prakti\xc5\xa1kai realizuotas 1989\xc2\xa0m. rugs\xc4\x97jo 23 d.\xc2\xa0\xe2\x80\x93 650\xc2\xa0km nusidriekusioje grandin\xc4\x97je stov\xc4\x97jo 2 mln. lietuvi\xc5\xb3, latvi\xc5\xb3 ir est\xc5\xb3._NEWLINE_SSRS liaudies deputatai i\xc5\xa1 Lietuvos, Latvijos ir Estijos 1989\xc2\xa0m. rugs\xc4\x97jo 30 d. \xc4\xafk\xc5\xabr\xc4\x97 Baltijos parlamentin\xc4\x99 grup\xc4\x99 su tikslu koordinuoti vieningus veiksmus parlamentiniu keliu siekiant Baltijos valstybi\xc5\xb3 nepriklausomyb\xc4\x97s._NEWLINE_Lietuvai jau atk\xc5\xabrus nepriklausomyb\xc4\x99, o Latvijai ir Estijai paskelbus suvereniteto aktus, 1991\xc2\xa0m. kovo 17 d. SSRS vyko SSRS referendumas d\xc4\x97l federacijos atnaujinimo, kur\xc4\xaf boikotavo visos Baltijos \xc5\xa1alys.\n_START_SECTION_\nSantykiai tarp atkurtos Lietuvos Respublikos ir Estijos Respublikos (1991 m.\xe2\x80\x93dabar)\n_START_PARAGRAPH_\nDauguma sutar\xc4\x8di\xc5\xb3 tarp \xc5\xa1ali\xc5\xb3 yra tri\xc5\xa1al\xc4\x97s, t. y., \xc4\xaftraukian\xc4\x8dios ir Latvij\xc4\x85. 2017 m. tarp trij\xc5\xb3 Baltijos \xc5\xa1ali\xc5\xb3 pasira\xc5\xa1ytas susitarimas d\xc4\x97l gele\xc5\xbeinkelio transporto projekto Rail Baltica. Susitarimas yra svarbi s\xc4\x85lyga nutiesti greitojo gele\xc5\xbeinkelio, sujungsian\xc4\x8dio tris valstybes, infrastrukt\xc5\xabr\xc4\x85. Nereti auk\xc5\xa1\xc4\x8diausi\xc5\xb3 vadov\xc5\xb3 susitikimai tarp abiej\xc5\xb3 \xc5\xa1ali\xc5\xb3.\n_START_SECTION_\n\xc5\xa0vietimo, mokslo ir technologiniai mainai\n_START_PARAGRAPH_\nVyksta nema\xc5\xbeai akademini\xc5\xb3 main\xc5\xb3 tarp Estijos ir Lietuvos \xc5\xa1vietimo institucij\xc5\xb3. Est\xc5\xb3 kalba d\xc4\x97stoma VU, VDU, Taline veikia lituanistin\xc4\x97 mokykla.'